Czelŏdź: bytōmiŏk włōmoł sie do dōmu i ôbsztalowoł transport
36 lŏt stary złodziyj wpŏd skirz za srogij pewności siebie. Chop dwa razy włōmoł sie do tego samego budōnku. Zicher swojij bezkŏrności bytomiōn na drugi skok w Czeladzi ôbsztalowoł transport, co mioł mu pōmōc w przewozie narychtowanych do porwaniŏ rzeczy. Posiedziciel metalowych sztyndrōw po piyrszym włōmaniu bōł ale przitōmny. Dziynki informacyjōm przekŏzanym ôd niego jak tyż kerowcy najyntego auta dostŏwczego, chytry raubiyrz wpŏd w rynce wachtyrzy prawa.
Do piyrszego raubu z włōmaniym doszło latoś 13 września w jednym z niezamiyszkanych budōnkōw w cyntrum Czeladzi. 36 lŏt stary bytōmiōn wziōn wtynczŏs z dōmu 6 metalowych grzejnikōw we wercie bez 1000 złotych. Amatōr cudzyj włŏsności wiedzioł, iże w izbach sōm jeszcze wertowne przedmioty. Chop narychtowoł sie do wyniesiyniŏ miyndzy inkszymi metalowe sztyndry do szyb i inksze elymynta szklŏrskij werksztele wert 3 tysiōnce złotych. Na przewōz dalszego łupu rabsik uzdoł jednak ôbsztalować transport. Bez eklerowaniŏ swojij działalności, namōwił bez cufal trefiōnego kerowcy auta dostŏwczego na gibki kurs. Chopi ukŏzali sie w budōnku przedwczorej po połedniu. Na placu czekoł na nich już jednak posiedziciel posesyje, co zawołoł na plac czelŏdzkich wachtyrzy prawa. Chociŏż 36-latek straciōł sie przed przijazdym policyjōnōw, informacyje przekŏzane ôd posiedziciela statku jak tyż kerowcy auta dostŏwczego przizwolyły na jego gibke zastawiynie. Bytōmiōn usłyszoł już ôbskarżynie raubu z włōmaniym za kere grozi mu nawet 10 lŏt heresztu.
Zdrzōdło: KPP Byńdzin
szl_Latn szl_Latn szl_Latn pol_Latn